149. löggjafarþing 2018–2019.

Þingskjal 82 — 82. mál.

Frumvarp til laga

um breytingu á lögum um náttúruvernd, nr. 60/2013

(rusl á almannafæri, sektir).

Flm.: Ásmundur Friðriksson, Bryndís Haraldsdóttir, Inga Sæland,

Jón Gunnarsson, Óli Björn Kárason, Vilhjálmur Árnason.

1. gr.

Á eftir 1. mgr. 17. gr. laganna kemur ný málsgrein, svohljóðandi:

Öllum sem fara um hálendið og þjóðvegi landsins er óheimilt að fleygja rusli eða öðru þess háttar á almannafæri nema í þar til gerð ílát. Brot gegn ákvæði þessu varðar refsingu, sbr. 90. gr.

2. gr.

Á eftir 2. mgr. 90. gr. laganna kemur ný málsgrein, svohljóðandi:

Það varðar mann sektum að lágmarki 100.000 kr. ef hann brýtur gegn ákvæði 2. mgr. 17. gr.

3. gr.

Lög þessi öðlast þegar gildi.

Greinargerð.

Frumvarp þetta var áður flutt á 143. löggjafarþingi (615. mál) og á 145. löggjafarþingi (87. mál).

Rusl sem er fleygt á víðavangi er augljóst lýti á umhverfinu. Með því að láta slíkt framferði óáreitt sköðum við þau verðmæti sem felast í íslenskri náttúru. Erlendis er þekkt að greiða þarf háar sektir fyrir að henda rusli á víðavangi.

Með frumvarpinu er lagt til að lögfestar verði aðgerðir til að halda náttúrunni hreinni og stuðla að bættu hugarfari.